‘U-draai’ eis ses op N4Ses mense, onder wie drie jong kinders, is Dinsdagaand in ŉ botsing met ŉ vragmotor dood. (Foto: ER) Ses mense, onder wie drie jong kinders, is Dinsdagaand in ŉ botsing met ŉ vragmotor dood toe die vragmotor glo ŉ U-draai op die N4-snelweg in Pretoria gemaak het. Die ongeluk het naby die Rossouw-afrit in Die Wilgers plaasgevind. Russel Meiring, woordvoerder vir ER24, sê al ses insittendes van die wit Ford Figo is op die toneel dood verklaar. Dié voertuig het met nooddienswerkers van ER24 en die Tshwane-brandweerdienste se aankoms op die toneel in die middel van die pad gelê. “By nadere ondersoek het paramedici ŉ man en ŉ vrou in die voorkant van die motor aangetref. ŉ Bejaarde vrou en drie kinders van onderskeidelik drie, agt en 12 jaar oud was op die agtersitplek. “Al die insittendes was reeds dood en daar was niks meer wat vir hulle gedoen kon word nie.” Volgens Meiring het die vragmotor glo ŉ U-draai gemaak toe die motor daarteen vasgery het. “Plaaslike owerhede was op die toneel om verder ondersoek in te stel.” Maroela Media het Woensdag ŉ navraag aan die polisie gerig, maar het by die plasing van dié berig nog op terugvoer gewag.